b'\n_START_ARTICLE_\nJohan A. Vikan\n_START_SECTION_\nFamilie og yrkesliv\n_START_PARAGRAPH_\nHan ble f\xc3\xb8dt p\xc3\xa5 slektsg\xc3\xa5rden \xc3\x98stre Vikan i Stj\xc3\xb8rdal som s\xc3\xb8nn av g\xc3\xa5rdbruker og varaordf\xc3\xb8rer Arne Vikan og hustru Marit Arnstad. Moren var datter av g\xc3\xa5rdbruker og ordf\xc3\xb8rer John O. Arnstad, og s\xc3\xb8steren Eli var gift med g\xc3\xa5rdbruker, ordf\xc3\xb8rer og fylkesordf\xc3\xb8rer Peder J. Arnstad (ikke av samme slekt). Johan A. Vikan giftet seg i 1942 med landbrukskandidat Cornelia Saxevik, datter av disponent Christian Saxevik i Meraker Brug. Cornelia ble ogs\xc3\xa5 tillitsvalgt i Senterpartiet._NEWLINE_F\xc3\xb8r den andre verdenskrig drev han med friidrett. Etter Sund folkeh\xc3\xb8gskole og M\xc3\xa6re landbruksskole utdannet han seg til landbrukskandidat ved NLH. Vikan var g\xc3\xa5rdsfullmektig p\xc3\xa5 M\xc3\xa6re frem til han overtok slektsg\xc3\xa5rden under krigen. I 1942 overtok han ogs\xc3\xa5 Jon Leirfalls stilling som oppkj\xc3\xb8per for Statens kornforretning i Stj\xc3\xb8rdalsdistriktet, og skj\xc3\xb8ttet den de neste ti \xc3\xa5rene. Vikan var ogs\xc3\xa5 midlertidig ansatt i Nord-Tr\xc3\xb8ndelag landbruksselskap 1945\xe2\x80\x931947.\n_START_SECTION_\nPolitisk arbeid\n_START_PARAGRAPH_\nHan var Stj\xc3\xb8rdals ordf\xc3\xb8rer 1952\xe2\x80\x931955 og 1960\xe2\x80\x931961; i 1962 ble kommunen sl\xc3\xa5tt sammen med Skatval, L\xc3\xa5nke og Hegra kommuner til den nye Stj\xc3\xb8rdal kommune, hvor Vikan ogs\xc3\xa5 ble valgt til ordf\xc3\xb8rer. Han ble ogs\xc3\xa5 Nord-Tr\xc3\xb8ndelags fylkesordf\xc3\xb8rer. I 1966 fratr\xc3\xa5dte han som ordf\xc3\xb8rer og fylkesordf\xc3\xb8rer for \xc3\xa5 tiltre som formann i Norges Bondelag._NEWLINE_Vikan var innvalgt p\xc3\xa5 Stortinget fra Nord-Tr\xc3\xb8ndelag 1969\xe2\x80\x931977, og satt i Stortingets finanskomit\xc3\xa9, Stortingets utvidede utenriks- og konstitusjonskomit\xc3\xa9 og Senterpartiets gruppestyre hele tiden._NEWLINE_Vikan hadde en rekke tillitsverv i landbrukets organisasjoner og bank- og forsikringsvesenet, deriblant Norges Vel, Gjensidige Liv, Stj\xc3\xb8rdal Brannkasse, B\xc3\xb8ndernes Bank, Husbanken, Folketrygdfondet og Distriktenes utbyggingsfond.'